Hajléktalanként halt meg, noha százmilliókat tartott a bankban
Egészen megdöbbentek a libanoni hatóságok, amikor egy 52 éves, utcán élő asszony halálának ügyében vizsgálódtak.
A közelmúltban elhunyt Fatima Othmanról ugyanis kiderült, könnyedén lakhatott volna a legfényűzőbb szállodákban is, és noha mozgássérült volt, igénybe vehette volna a legjobb magánklinikák szolgáltatásait is. Hogy miért nem tette? Rejtély.

A rendőrök első megdöbbenése az volt, amikor a hajléktalan elhunyt holmiai közt találtak két fekete műanyag zsákot, színültig tömve pénzzel - írja a borsonline.hu. Megszámolták: 5 millió libanoni font volt - ami nagyjából 900 ezer forintnak felel meg. Ez azonban csak aprópénz volt ahhoz képest, amit a nő egy helyi bankban tartott. Kiderült: 1,7 milliárd libanoni fontos (300 millió forintos) vagyona volt.

A helyiek ismerték az asszonyt, ám még véletlenül sem gondolták róla, hogy tehetős - pláne azt, hogy ennyire. A felfedezés mindenkit meglepetésként ért - írja a brit Metro oldala.

A hatóságok azóta megkeresték az asszony családját - akik ugyancsak nem tudtak semmit a pénzről.

A rendőrség szerint egyébként Othman halálát nem idegenkezűség okozta - szívrohamban hunyt el. További nyomozást nem tartanak szükségesnek.